Visserman trek grote uit - Local News - Erongo
Wednesday, July 08th, 2020 20:27:10
'n Plaaslike hengelaar het sy droom verwesenlik deur 'n ­yslike steenbras aan wal te bring.
Clint Barnard, Hengelaar, Die gevoel toe ek hom inkatrol, is onbeskryflik.
‘n Trotse Clint nadat hy sy vis geweeg het by Skubbebar op Henties Baai. Foto bygedra.
Clint Barnard is in die wolke nadat hy onlangs op 'n yskoue en bewolkte dag 'n reusesteenbras in die geweste van Myl 72 uitgetrek het.
Barnard vertel hy het sandkrap as aas gebruik om dié ou grote aan die lyn te kry en toe in te katrol in die bestek van sowat tien minute.
Clint het sy vangste later die dag by die Skubbebar op Hentiesbaai geweeg en die bielie van 'n vis het die skaal tot op 13,1 kg getrek.
Steenbras in die gebied raak gewoontlik tussen 25 en 35 sentimeter lank, en so elke dan en wan kom byt daar 'n grote van omtrent 40 tot 70 cm aan die hoek. Dit maak Clint se vis 'n uitsonderlike vangs.
“Ek het eers varswater gehengel en sowat twee jaar gelede oorgeskuif na die groot oop waters toe. Sedertdien was ek op soek na daai ou grote; dit is mos waaroor visvang gaan. Alle vissermanne het mos maar 'n storie om te vertel en in die meeste gevalle gaan dit mos maar oor daai een wat weggekom het.
“Dit is nou nie so in my geval nie. Die gevoel toe ek hom inkatrol, is onbeskryflik. Dit is 'n enorme vis.”
Barnard sê hy vertrou op die kombinasie van sy Venom Medusa-stok en Penn Spinfisher-­katrol. Die stok is slegs vir dié wat weet hoe om met hom te werk, voeg hy by.
“Die stok is vir sommige mense 'n bietjie te lank om ordentlik daarmee te kan vang.
“Diegene wat hul storie agtermekaar het, behaal sommer gereeld goeie resultate.”
Hy het ook van winch braid-vislyn en 'n sirkel­hoek gebruik gemaak.
“Ek vang en los gewoonlik die grotes, want hulle broei. Die vis het ongelukkig die hoek baie diep ingesluk. Ek kon dit nie betyds verwyder om die vis weer terug te plaas in die water nie.
“Nou gaan ons maar kerrievis daarvan maak en dit inlê. ”
'n Voormalige lid van die Namibiese nasionale o.21-manspan, Justin Smith, het verduidelik dat sandkrap eintlik die gewenste aas is wat visspesies soos kolsterte en steenbras betref.
“Indien jy vars sandkrap kan bekom, werk dit soos 'n bom. Dit is soortgelyk aan om 'n bord smaak­volle lekkernye uit te sit vir mense wat 'n week laas geëet het.”
Smith het uitgewys dat die katrol wat Barnard gebruik maar onlangs sy verskyning in die mark gemaak het. ­
Volgens hom het hierdie einste katrolle ongeveer twee of drie jaar terug gewild geraak en is vir hom van die beste katrolle wat die Namibiese mark aan hengelaars kan bied.
Smith glo ook vas hoe groter 'n vis raak, hoe minder smaak het dit. Ten minste sal dit darem nie Barnard se planne vir 'n lekker stukkie kerrievis in die wiele ry nie.
3 days ago - 05 July 2020 | Local News
1 week ago - 29 June 2020 | Local News